Na temelju članka 54. Zakona o ustanovama (,,Narodne novine" broj 76/3., 29/97., 47/99. i 35/08.) i članka 7. Odluke o osnivanju ustanove - Virovi (Službeni vjesnik Vukovarska-srijemske županije broj 9/19), Upravno vijeće Ustanove Virovi uz prethodnu suglasnost Gradskog vijeća grada Otoka na sjednici održanoj 25. rujna 2023. godine, donosi

STATUT

ustanove Virovi

(Pročišćeni tekst)

I. OPĆE ODREDBE

Članak 1.

Ovim Statutom se uređuje: naziv i sjedište, djelatnost, pečat, žig, štambilj i zaštitni znak, pravni položaj, unutarnje ustrojstvo, tijela i djelokrug njihova rada, imovina i financiranje, opći akti, javnost rada, poslovna tajna i ostala pitanja značajna za rad ustanove Virovi (u daljnjem tekstu: Ustanova).

Članak 2.

Ustanova Virovi je kao ustanova osnovana Odlukom o osnivanju ustanove - Virovi (,,Službeni vjesnik Vukovarska-srijemske županije broj 9/19) koju je donijelo Gradsko vijeće Grada Otoka. Vlasnik i osnivač Ustanove Virovi je Grad Otok.

Članak 3.

Naziv Ustanove Virovi je: Virovi.

Ustanova Virovi se može služiti prijevodom naziva ustanove na stranim jezicima.

Naziv ustanove Virovi mora biti istaknut na objektu u kojem se nalazi sjedište ustanove Virovi.

Ustanova Virovi može promijeniti naziv samo odlukom osnivača.

Članak 4.

Sjedište ustanove Virovi je u Otoku, Trg kralja Tomislava 6/A.

Ustanova Virovi može promijeniti sjedište samo odlukom osnivača ustanove Virovi.

Članak 5.

Ustanova Virovi ima pečat okruglog oblika promjera 38 mm koje koristi u obavljanju poslova u okviru svoje djelatnosti.

U sredini pečata iz stavka 1. ovog članka nalazi se grb Grada Otoka. U krugu oko grba je naziv Ustanova Virovi.

Pečat iz stavka 1. ovog članka ima redni broj koji se stavlja u pečat i žig iznad grba Grada Otoka.

U uredskom poslovanju Ustanova Virovi koristi prijemni štambilj pravokutnog oblika, koji sadrži tekst: Ustanova Virovi i prostor za upisivanje datuma primitka, klasifikacijske oznake, urudžbenog broja, ustrojstvene jedinice, broj priloga i vrijednost.

Korištenje pečata i štambilja utvrđuje ravnatelj Ustanove Virovi.

Članak 6.

Ustanova Virovi ima zaštitni znak Čiji oblik, izgled i način korištenja utvrđuje Upravno vijeće Ustanove. Ravnatelj je dužan provesti postupak registracije zaštitnog znaka Ustanove kod nadležnih institucija, u svrhu njegove zaštite od neovlaštenog kopiranja i korištenja.

II. DJELATNOST

Članak 7.

Ustanova Virovi je samostalna u obavljanju svoje djelatnosti i poslovanju sukladno zakonu. Ustanova Virovi obavlja poslove u okviru svojih djelatnosti.

Osnovna djelatnost:

-upravljanje Bioekološko - edukacijskim centrom

-zaštita, promicanje i očuvanje bioekološke raznolikosti posebnog rezervata šumske vegetacije "Lože", vodotoka Virovi te spačvanskog šumskog bazena koji je obuhvaćen ekološkom mrežom Natura 2000.

-zaštita i promicanje arheološkog nalazišta „Virgrad" Ostale djelatnosti:

-pružanje usluge smještaja

-djelatnosti pripreme i usluživanja hrane i pića

-pripremanje hrane za potrošnju na drugom mjestu i opskrba tom hranom (catering)

-prihvat, informiranje, razgledavanje, vođenje posjetitelja -prijevoz putnika unutrašnjim vodenim putovima

-trgovina na veliko i malo

-trgovina na malo suvenirima, rukotvorinama, religijskim predmetima i -prehrambenim i neprehrambenim proizvodima sukladno posebnim propisima -iznajmljivanje opreme za sport i rekreaciju posjetitelja

-promidžba (reklama i propaganda) -slatkovodni ribolov

-turističke usluge koje uključuju Športsko-rekreativne ili pustolovne aktivnosti -organiziranje izložbi i sajmova

-zabavne i rekreacijske djelatnosti (organiziranje športsko - rekreativne aktivnosti i slično)

-pružanje ostalih turističkih usluga

- djelatnost javnog cestovnog prijevoza putnika u unutarnjem i vanjskom cestovnom prometu

Ustanova može obavljati i druge djelatnosti utvrđene Statutom, koje služe obavljanju djelatnosti iz stavka 1. ovog članka.

Članak 8.

U obavljanju djelatnosti iz članka 7. ovog Statuta, ustanova Virovi zastupa interese Grada Otoka te surađuje sa poduzetnicima, nevladinim organizacijama, udrugama i ustanovama koje imaju potrebu za ovakvom vrstom suradnje, ministarstvima i drugim državnim tijelima kroz proces razvoja Ustanove i ostalim poslovnim subjektima.

III. PRAVNI POLOŽAJ

Članak 9.

Ustanova Virovi je pravna osoba koja se upisuje u sudski registar.

Članak 10.

Ustanova Virovi posluje samostalno i svoje djelatnosti obavlja prema načelima Zakona o ustanovama, a temeljem Odluke o osnivanju ustanove Virovi i akata koje donosi Upravno vijeće i ravnatelj. Ustanova Virovi samostalno istupa u pravnom prometu zaključivanjem ugovora o preuzimanja prava i obaveza u djelatnosti registriranih aktivnosti. Sve aktivnosti, njihov obim i naknadu za obavljenu usluge ugovorne strane utvrđuju pisanim ugovorom.

IV. UNUTARNJE USTROJSTVO

Članak 11.

Ustanova Virovi se ustrojava kao jedinstvena ustrojstvena jedinica.

Organizacija i djelokrug Ustanove Virovi, struktura i naziv radnih mjesta, opis poslova uvjeta za njihovo obavljanje uređuje se Pravilnikom o unutarnjem ustrojstvu.

Prijem zaposlenika vrši se putem javnog natječaja.

V. TIJELA I DJELOKRUG NJIHOVA RADA

Članak 12.

Tijela ustanove Virovi su Upravno vijeće i Ravnatelj.

1. Upravno vijeće

Članak 13.

Upravno vijeće upravlja ustanovom Virovi i ima sljedeće ovlasti: donosi Statut, uz prethodnu suglasnost Gradskog vijeća, donosi druge opće akte u skladu sa Zakonom i ovim Statutom, donosi godišnji program rada Ustanove, nadzire izvršenje godišnjeg programa rada Ustanove, donosi financijski plan Ustanove, donosi završni račun Ustanove, predlaže osnivaču promjenu djelatnosti Ustanove, odlučuje u skladu sa financijskim planom Ustanove o stjecanju, opterećenju ili otuđenju nekretnine ili druge imovine, te zaključuje druge pravne poslove u iznosu od 100.000,00 do 500.000,00 kuna, a za iznose iznad 500.000,00 kuna, uz suglasnost Gradskog vijeća.

Odlučuje o drugim pitanjima utvrđena Zakonom i ovim Statutom, kao i ostalim pitanjima koja se odnose na upravljanje Ustanovom, a za koje nije propisana nadležnost ravnatelja, raspisuje javni natječaj, te imenuje i razrješava ravnatelja.

Članak 14.

Upravno vijeće sastoji se od predsjednika i četiri (4) člana.

Članak 15.

Članove Upravnog vijeća imenuje i razrješava dužnosti Gradonačelnik.

Članovi Upravnog vijeća imenuju se na razdoblje od četiri godine i mogu biti ponovno izabrani.

Upravno vijeće za svoj rad odgovara Gradskom vijeću.

Članak 16.

Postupak donošenja odluka, kao i ostala pitanja u vezi sa radom Upravnog vijeća uređuje se Poslovnikom o radu Upravnog vijeća koji donosi Upravno vijeće.

2. Ravnatelj

Članak 17.

Ustanovu Virovi u zemlji i inozemstvu zastupa i predstavlja ravnatelj Ustanove, neograničeno u okviru djelatnosti upisane u sudski registar, a u granicama svojih ovlasti može dati punomoć drugoj osobi za zastupanje Ustanove u pravnom prometu. Ravnatelj zastupa Ustanovu pred sudovima, upravnim i drugim tijelima, pravnim i fizičkim osobama.

Ravnatelj organizira i vodi rad i poslovanje Ustanove, poduzima sve pravne radnje u ime i za račun ustanove, izrađuje i predlaže donošenje općih akata potrebnih za organiziranje poslovanja Ustanove sukladno zakonskim propisima i Statutom, izrađuje i dostavlja Upravnom vijeću godišnje izvješće o radu Ustanove, provodi odluke, zaključke, upute i druge akte Upravnog vijeća, predlaže Upravnom vijeću Program rada i Financijski plan Ustanove, raspisuje natječaj za prijem radnika Ustanove, sklapa i raskida ugovore o radu s radnicima Ustanove, odlučuje o pravima i obvezama iz radnih odnosa u skladu s općim propisima o radu i općim aktima Ustanove, zaključuje kolektivne ugovore uz suglasnost Upravnog vijeća, brine se o urednom i pravilnom korištenju imovine i sredstava za rad Ustanove, obavlja i druge poslove određene Statutom i drugim općim aktima Ustanove u okviru svog djelokruga. Ravnatelj Ustanove vodi stručni rad Ustanove.

Ravnatelj Ustanove ovlašten je u ime i za račun Ustanove samostalno zaključivati ugovore o pravnom prometu i donositi odluke o stjecanju, opterećenju i otuđenju nekretnina u vlasništvu Ustanove te druge imovine čija je pojedinačna vrijednost do 100.000,00 kuna samostalno, a iznad tog iznosa uz suglasnost Upravnog vijeća odnosno Gradskog vijeća sukladno odredbama ovog Statuta.

Ravnatelj je odgovaran za zakonitost rada i poslovanja Ustanove sukladno pozitivnim propisima, odredbama ovog Statuta, odlukama Upravnog vijeća i Gradskog vijeća.

Članak 18.

Ravnatelj se imenuje na temelju javnog natječaja.

Odluku o raspisivanju javnog natječaja donosi Upravno vijeće, najmanje dva mjeseca prije isteka mandata koji je u tijeku.

Natječaj za imenovanje ravnatelja objavljuje se na mrežnim stranicama Ustanove i u „Narodnim novinama“.

Sadržaj natječaja mora biti sukladan zakonu i ovom Statutu.

Članak 19.

Ravnatelja imenuje i razrješava Upravno vijeće na razdoblje od četiri godine. Ista osoba može se ponovo imenovati za ravnatelja.

Za ravnatelja Ustanove može se imenovati osoba koja ima završen najmanje prediplomski sveučilišni studij, prediplomski stručni studij, najmanje pet godine dana radnog iskustva a od toga tri godine radnog iskustva na rukovodećim mjestima, poznavanje rada na računalu, poznavanje engleskog jezika, položen vozački ispit „B" kategorije.

Kandidati pristupaju pismenoj provjeri znanja iz područja koja utvrdi Upravno vijeće. Provjeru znanja provodi Povjerenstvo od tri člana koje imenuje Upravno vijeće.

S kandidatima koji zadovolje na pismenoj provjeri znanja Povjerenstvo će obaviti intervju radi provjere organizacijske komunikacijskih vještina te utvrditi prijedlog kandidata za ravnatelja.

Članak 20.

Razrješenje ravnatelja vrši se sukladno odredbama Zakona o ustanovama.

Članak 21.

Sukladno propisima o radu ravnatelj ima svojstvo poslodavca u Ustanovi.

Odluku o potrebi zapošljavanja u Ustanovi donosi ravnatelj uz prethodnu suglasnost Upravnog vijeća.

Pravilnikom o unutarnjem ustrojstvu i Pravilnikom o radu propisat će se radna mjesta, uvjeti za zasnivanje radnog odnosa, prava i obveze zaposlenika, te druga pitanja značajna za rad Ustanove.

VI. OPĆI AKTI

Članak 22.

Ustanova ima sljedeće opće akte:

a) Statut,

b) Poslovnik o radu Upravnog vijeća,

c) Pravilnik o radu,

d) Pravilnik o unutarnjem ustrojstvu,

e) druge opće akte.

Opći akti Ustanove objavljuju se na oglasnoj ploči Ustanove ili oglasnoj ploči Grada Otoka, a mogu se objaviti i na internet stranici Ustanove ili internet stranici Grada Otoka.

Statut i drugi opći akti stupaju na snagu najranije dan nakon objave na oglasnoj ploči ustanove Virovi.

Opći akti mijenjaju se ili dopunjuju na način i po postupku njihova donošenja.

Članak 23.

Opće akte iz članka 22. stavka 1. točke a), b), c) i d) ovog Statuta donosi Upravno vijeće Ustanove, a druge opće akte ovog Statuta donosi ravnatelj, osim ako je posebnim propisom za njihovo donošenje nadležno koje drugo tijelo upravljanja Ustanove.

VII. IMOVINA I FINANCIRANJE

Članak 24.

Ustanova stječe sredstva za obavljanje svoje djelatnosti i plaće za djelatnika iz vlastitih prihoda te proračuna Grada Otoka osiguranih za tu namjenu, sukladno Financijskom planu koji se izrađuje za svaku godinu i iz drugih izvora kao što su donacije, krediti, sredstva međunarodne pomoći, sredstva iz fondova Europske unije i drugih izvora sredstava.

Imovinu Ustanove čine sredstva za rad koja osigurava osnivač, sredstva stečena obavljanjem djelatnosti Ustanove, te sredstva pribavljena iz drugih izvora sukladno zakonu.

Ustanova ne obavlja djelatnost radi stjecanja dobiti. Ako u obavljanju djelatnosti ostvari dobit, o raspoređivanju ostvarene dobiti odlučuje Upravno vijeća. Ostvarena dobit može se koristiti samo za razvoj i unaprjeđenje djelatnosti Ustanove.

Imovinom Ustanove u smislu stavka 1. ovog članka raspolaže Upravno vijeće i ravnatelj Ustanove sukladno ovlastima propisanim Odlukom o osnivanju i ovim Statutom.

Članak 25.

Ustanova može u pravnom prometu stjecati prava i preuzimati obveze sukladno Zakonu i ovom Statutu.

Upravno vijeće donosi Financijski plan u kojem se utvrđuje visina prihoda i rashoda te primitaka i izdataka za poslovnu godinu, i projekcije za sljedeće dvije godine sukladno propisima o Državnom proračunu.

Upravno vijeće donosi Program rada Ustanove kojim se detaljno uređuju aktivnosti i poslovi Ustanove za kalendarsku godinu.

Članak 26.

Ustanova za obveze prema trećim osobama odgovara cijelom svojom imovinom. Osnivač solidarna i neograničeno odgovara za obveze Ustanove.

Članak 27.

Promet novčanih sredstava Ustanova vrši putem banke ovlaštene za platni promet, koju određuje Upravno vijeće Ustanove.

VIII. JAVNOST RADA

Rad Ustanove je javan.

Članak 28.

Ustanova osigurava javnost rada suradnjom sa sredstvima javnog priopćavanja te izvješćivanjem javnosti i nadležnih tijela državne uprave, tijela jedinica lokalne i područne (regionalne) samouprave, pravnih osoba s javnim ovlastima i drugih pravnih osoba o radu i poslovanju Ustanove.

Informacije iz djelokruga rada Ustanove daje predsjednik Upravnog vijeća ili ravnatelj Ustanove.

Predsjednik Upravnog vijeća ili ravnatelj Ustanove za poslove iz stavka 3. ovog članka može ovlastiti drugu osobu.

Pravilnici, odluke i drugi akti Ustanove značajni za javnost, podaci o postignutim ciljevima i učincima objavljuju se na internetskim stranicama Ustanove.

IX. POSLOVNA TAJNA

Poslovnom tajnom se smatraju:

Članak 29.

dokumenti koji nose oznaku povjerljivosti, podaci koji su kao povjerljivi priopćeni, poslovni podaci čijim bi se otkrivanjem mogla nanijeti poslovna šteta ugovornim stranama ili trećim osobama, i podaci čijim bi se priopćavanjem ili javnim objavljivanjem mogla nanijeti šteta Ustanovi.

Članak 30.

Predsjednik i članovi Upravnog vijeća, ravnatelj i djelatnici Ustanove, kao i sve druge osobe koje obavljaju poslove za Ustanovu dužni su klasificirane podatke i podatke koji predstavljaju poslovnu tajnu, a koje saznaju prilikom obnašanja svoje dužnosti ili prilikom svog rada, čuvati kao tajnu.

Povreda dužnosti čuvanja poslovne tajne predstavlja tešku povredu obveze iz radnog odnosa.

Obveza čuvanja poslovne tajne traje i poslije prestanka radnog odnosa u Ustanovi.

X. PRIJELAZNE I ZAVRŠNE ODREDBE

Članak 31.

Izmjene i dopune Statuta može predložiti predsjednik i članovi Upravnog vijeća te ravnatelj Ustanove.

Izmjene i dopune Statuta donose se na način propisan za donošenje Statuta.

Članak 32.

U slučaju nejasnoća i nesuglasnosti u primjeni pojedinih odredbi ovog Statuta, njihovo tumačenje daje Upravno vijeće ili ravnatelj Ustanove.

Članak 33.

Riječi i pojmovi koji u ovom Statutu imaju rodno značenje i odnose se jednako na muški i ženski rod, bez obzira u kojem su rodu navedeni.

Članak 34.

Ovaj Statut stupa na snagu osmog dana nakon objave na oglasnoj ploči Ustanove.

Otok, 5. listopada 2023. godine.

 PREDSJEDNIK UPRAVNOG VIJEĆA

 Marija Čolaković, dipl. oec.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Odluka o Izmjeni i dopuni Statuta objavljene su na oglasnoj ploči dana 5. listopada 2023. godine, a stupa na snagu 13. listopada 2023. godine

v.d. Ravnatelja

 Jelena Ukić, mag. iur

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_